《寄怀毗陵孙二》
明代·盛鸣世

适与饥寒会，重怀旅寓年。
通家无仲子，举世有谁贤。
褊性多违俗，权门岂慕膻。
芳兰惭下体，玉树每齐肩。
衣冷分缯絮，囊空乞酒钱。
雪深烧烛夜，春远踏花天。
人事零如雨，欢期断若烟。
黄尘三岁别，白日几回眠。
朱颊今何似，华颠渐可怜。
终能忘一饭，语报愧茫然。

作者简介：凤阳府人，字太古。国子监生。能诗而不茍作。善围棋。有《谷中集》。